वहीं उच्चतम न्यायालय के आदेश के बावजूद राष्ट्रीय राजधानी में कई लोग दीपावली पर तय वक्त से ज्यादा समय तक पटाखे जलाते रहे, जिनमें से 562 लोगों के खिलाफ पुलिस ने कार्रवाई कर मामले दर्ज किये हैं। पुलिस के एक वरिष्ठ अधिकारी के अनुसार दीपावली में पटाखा जलाने के मामले में उच्चतम न्यायालय के आदेशों को सख्ती से लागू करवाने के लिए पुलिस ने विशेष इंतजाम किये। राजधानी के सभी इलाकों में पटाखों को नियत समय पर जलाने के आदेश को लागू करवाने के लिए कई टीमें बनाई गई थी। पुलिस के आला अफसरों ने भी कई इलाकों में गश्त कर निरीक्षण किया। अधिकारी ने बताया कि दिल्ली के 13 जिलों में भारतीय दंड संहिता की धारा 188 के तहत 562 मामले दर्ज किये गये हैं। इसके अलावा बाल न्यायिक अधिनियम के तहत 24 बच्चों के खिलाफ कानूनी कार्रवाई की गयी। विस्फोटक पदार्थ अधिनियम के तहत 72 मामले दर्ज किये गये हैं। अवैध रूप से पटाखा बेचने के मामले में 87 लोगों को गिरफ्तार किया गया है। नई दिल्ली जिले में सरकारी आदेशों का उल्लंघन करने के खिलाफ कार्रवाई करते हुए छह लोगों को गिरफ्तार किया गया है। द्वारका जिले में 20 लोगों को गिरफ्तार किया गया है तथा 460 किलोग्राम विस्फोटक सामग्री जब्त की गयी है। दक्षिण पूर्वी जिले में 14 लोगों को गिरफ्तार किया गया है। उच्च्तम न्यायालय के आदेश के बाद भी दिवाली के दिन बुधवार की रात जमकर पटाखे जलाए गए जिसका असर गुरुवार सुबह भी देखने को मिला। दिल्ली के लगभग हर इलाके में दृश्यता कम हो गई है। चारों तरफ धुआं-धुआं ही दिख रहा है। उच्चतम न्यायालय ने दीपावली और अन्य त्योहारों के मौके पर रात आठ से 10 बजे के बीच ही पटाखे जलाने की अनुमति दी थी। शीर्ष अदालत ने सिर्फ 'ग्रीन पटाखों' के निर्माण और बिक्री की अनुमति दी थी। दिल्ली पुलिस आयुक्त अमूल्य पटनायक ने दीपावली की रात सड़कों पर तैनात पुलिसकर्मियों को मिठाई भेंटकर उन्हें शुभकामनाएं दी थी।